Etelä-Pohjanmaan keskustanaisten toiminnanjohtaja Sirpa Kinnari valvoo, että naisten pukuhuoneet Keskustan puoluekokouksessa Seinäjoella ovat kunnossa.

– Siellä, missä vaihdetaan kansallispukuja päälle, tarvitaan ainakin silityslauta ja -rauta sekä kostutuspullo, että saadaan kaati suoraksi, jos se on mennyt ryttyyn ja tykkimyssyn pitsit tärkättyä ojennukseen, kun ollaan lippumarssilla, sanoo Keskutan puoluekokouksen talkoopäällikkönä toimiva Kinnari.

Pukuhuoneeseen kuskataan myös hakaneuloja, hiuspinnejä, neulaa ja lankaa sekä tärkkipurkki.

– Jollekin on hyvin tärkeätä päivän sujuvuuden kannalta, että nämä asiat ovat kunnossa. Kun pukeutuu juhlaan on kiva, että on tiptop eikä sinnepäin.

Kökkäväkeä koko piiristä

Keskustan puoluekokous järjestetään tänä viikonloppuna Seinäjoella. Viimeksi Seinäjoella on kokoonnuttu näissä merkeissä 1970-luvulla ja Vaasassa kokoustettiin 1998. Tahti on pohjalaisittain ollut kova, sillä Keskustalla on parikymmentä piirijärjestöä, joten joka toinen vuosi järjestettävä kokous osuu yhdelle piirille yleensä noin 40 vuoden välein.

– Pikkusen jännittää, kuinka saadaa kaikki mukavasti sujumaan, sanoo Etelä-Pohjanmaan piirin toiminnanjohtaja Aki Utter.

Aki Utterille puoluekokous on tässä roolissa ensimmäinen, eikä toista ehkä tulekaan – jos 40 vuoden sykli pitää paikkansa. Kokousta on kuitenkin toteuttamassa lähes pari sataa talkoolaista, joista ainakin osalle puolueen hyväksi tehtävät kökät ovat tuttuja. Eri tehtäviä tulee hoitamaan talkoolaisia lähes jokaisesta Keskustan pohjalaisyhdistyksestä.

– Positiivisessa hengessä on ehkä vähän ruikutettukin, mutta aika mukavasti on saatu väkeä talkoilemaan, Utter sanoo.

Kaarina Pentinmäki, Heli Rajalahti, Eveliina Nokso ja Jaana Viitala ovat mukana tekemässä Keskustan puoluekokousta Seinäjoella. Anri Koski/Yle

Euroopan suurin ja maailman toiseksi suurin

Keskustan puoluekokous on Utterin sanoin ”maailman toiseksi suurin puoluekokous Kiinan kommunistisen puolueen puoluekokouksen jälkeen”.

Euroopan suurin puoluekokous tämä on joka tapauksessa. Kiinan kanssa taistellaan maailman suurimmasta. Aki Utter, toiminnanjohtaja

– No, Euroopan suurin puoluekokous tämä on joka tapauksessa. Kiinan kanssa taistellaan maailman suurimmasta, Aki Utter sanoo ja kertoo tarkistaneensa, että Kiinan kommunistisen puolueen viimeisin puoluekokous tulee todennäköisesti jäämään pienemmäksi kuin Keskustan Seinäjoen kokoontuminen.

Mites Pohjois-Korea?

– Siellä on pienempi tämä piiri, joka pääsee osallistumaan puoluekokoukseen. Keskusta on kansanvaltainen ja tämä sopii meille.

Keskustan kokouksen ”kliimaksi” on lauantaina iltapäivällä, jolloin vuorossa ovat muun muassa henkilövalinnat. Utter arvioi, että tuolloin Seinäjoki Areenaan kokoontuu arviolta 3500 henkeä.

– Eivät kaikki ole virallisia puoluekokousedustajia, mutta kuitenkin.

Matalan kynnykset puoluekokous

Seinäjoen kokous on Keskustan 110-vuotisjuhlakokous. Pohjalaiset ovat huomioineet juhlavuoden erityisesti kokouksen oheisohjelmassa. Mukaan kutsutaan myös ei-keskustalaisia katsomaan, miten vakavaa tai ei-vakavaa puoluekokouksessa voi olla. Asiasta puhumisen ohella tapahtumassa pidetään hauskaa, tavataan tuttuja ja tutustutaan keskustalaisuuteen, Utter muistuttaa.

Pohjalaisten järjestämää puoluekokousta voi verrata vaikka hääjuhlaan – luvassa on jotain lainattua, vanhaa ja uutta, toiminnanjohtaja sanoo.

– Vanhaa on se, että tämä on edelleen Euroopan suurimpia puoluekokouksia, muista puoluekokouksista lainattua se, että olemme keskittämään toiminnot yhteen paikkaan ja uutta se, että rakennamme Kansalaistorin Seinäjoen Kirkkokadulle. Sinne on helppo tulla matalalla kynnyksellä katsomaan, millaista tämä on. Monesti ajatellaan, että puoluekokoukset ovat vain inside-väelle, mutta kyllä kuka tahansa saa tulla.